
Проект


1. Въведение
Асоциацията на жените съдии в България (АЖСБ) е професионално сдружение на съдии, създадено с разбирането, че независимото и качествено правосъдие се нуждае не само от устойчиви институции, но и от активна, компетентна и солидарна съдийска общност.
Настоящата стратегия определя основните направления за развитие на АЖСБ през периода 2027–2030 г. Тя се основава на целите, заложени в Устава на Асоциацията, и на приоритетите и потребностите, заявени от нейните членове при проведеното през 2026 г. вътрешно проучване.
Стратегията не представлява изчерпателен план на инициативите на АЖСБ за четиригодишния период. Тя очертава дългосрочните цели и направления, в рамките на които Асоциацията ще развива своята дейност. Конкретните инициативи, партньорства и проекти се определят и актуализират чрез годишните програми за дейността.
Този подход позволява последователност в дългосрочните цели и едновременно с това достатъчна гъвкавост за реакция на нови професионални, обществени и технологични предизвикателства.
2. Основа и подход при разработването на стратегията
Стратегията е разработена въз основа на два основни източника – Устава на АЖСБ и проучването сред членовете на Асоциацията относно приоритетите за периода 2027–2030 г.
Уставът определя трайната рамка на дейността на Асоциацията и нейните основни цели. Проучването сред членовете дава възможност тези цели да бъдат съотнесени към конкретните професионални потребности и към въпросите, които членовете определят като значими в настоящия момент.
В проучването участваха 20 от общо 26 членове на АЖСБ – 76,9% от членския състав. То има вътрешен консултативен характер и резултатите му се използват за определяне на стратегическите приоритети, без претенция за представителност извън членската общност на Асоциацията. Пълните резултати са представени в Приложение № 1.
При определянето на стратегическите приоритети са отчетени и промените в средата, в която функционира съдебната власт – ускореното навлизане на цифровите технологии и изкуствения интелект, необходимостта от защита на независимостта и професионалните стандарти, натоварването и рисковете за професионалното благополучие на съдиите, обществените очаквания към правосъдието и необходимостта от по-добро разбиране на ролята на съда.
3. Мисия
Мисията на Асоциацията на жените съдии в България е да обединява и подкрепя съдиите в утвърждаването на независимо, компетентно и модерно правосъдие, да насърчава професионалното развитие и благополучието на съдийската общност, равните възможности и активния диалог между съда и обществото.
4. Визия за 2030 г.
През 2030 г. АЖСБ е устойчива и разпознаваема професионална организация, която:
защитава ценностите на съдебната независимост, върховенството на правото, професионалната етика и почтеността;
създава възможности за професионален обмен, обучение и развитие на съдиите;
подпомага отговорното използване на новите технологии и изкуствения интелект в професионалната среда;
насърчава култура на професионална подкрепа и грижа за съдийското благополучие;
работи за равни възможности и пълноценно професионално развитие на жените съдии;
допринася за по-доброто разбиране на правосъдието и ролята на съдията в обществото;
изгражда устойчиви национални и международни партньорства.
5. Принципи
При осъществяване на стратегията АЖСБ се ръководи от принципите на съдебната независимост, върховенството на правото, професионализма, почтеността, равнопоставеността, колегиалността, откритостта и взаимното уважение.
Дейността на Асоциацията се основава на доброволното участие и професионалния принос на нейните членове. Партньорствата и проектната дейност се развиват при запазване на независимостта на АЖСБ и в съответствие с нейните уставни цели.
6. Стратегически приоритети 2027–2030 г.
За периода 2027–2030 г. АЖСБ определя четири съдържателни стратегически приоритета. Организационният капацитет се разглежда като хоризонтално направление, което подпомага тяхното изпълнение.
I. Независимо, компетентно и модерно правосъдие
Обосновка
Независимостта на съдебната власт и на отделния съдия е основна гаранция за върховенството на правото и справедливото правораздаване. Тя е неразривно свързана с професионалната компетентност, почтеността и отговорността на съдиите и изисква постоянни усилия за поддържане на високи професионални и етични стандарти.
Правната и професионалната среда се променя с нарастваща скорост. Развитието на европейското и международното право, цифровизацията на правосъдието и навлизането на системи с изкуствен интелект поставят пред съдиите нови практически и етични въпроси. Необходимо е професионалната общност да участва активно в обсъждането им и да изгражда знания и умения за използване на новите технологии по начин, съвместим с независимостта на съда, защитата на основните права, професионалната тайна и личната отговорност за съдебното решение.
Професионалната етика има огромно значение и практическо измерение. Курсът на обучение на младшите съдии в НИП обхваща подготовката по етика, но преобладаващият брой съдии са постъпили в системата и правораздават много преди въвеждането на подобна дисциплина. . В ежедневната работа възникват въпроси, за които общите принципи невинаги дават готов отговор – отношения с колеги и участници в производствата, публични изяви и социални мрежи, участие в обучения и проекти, приемане на покани и подаръци, възможни конфликти на интереси и използване на цифрови инструменти. АЖСБ може да създава среда за професионален и конфиденциален обмен по такива въпроси. Организацията на проучвания, обучения и детайлизирането на анализа на резултатите от тях, биха създали стабилна основа за разработване на самообучителни материали, съобразена с характеристиките на националната правна система. Необходимо е да бъде изяснен обемът от нравствено етични качества, които следва да притежават кандидатите за младши съдии и съдържанието на критерия "високи нравствено етични качества", относим към кандидатите за председатели на съдилища и членове на СК на ВСС. Следва да се обърне внимание на границата между нарушение на етичните правила и дисциплинарно нарушение, като се потърсят максимално обективни ориентири, насочени към комисиите по етика в съдилищата, ВСС и ИВСС. 
Съдебната етика е част от юридическата етика като цяло. Затова са налице общи и самостоятелни принципи, понятия, институти, даващи повод за дискусии, дебати, съвместни срещи с професионалните организации на прокурорите, адвокатите, организации от неправителствения сектор, представителите на обществото. Очертаването на дължимото от съда поведение, набора от качества и умения и реакцията при овладяване на кризи са неразривно свързани с институционалното функциониране на съда и пряко с професионалната компетентност на всеки български съдия.
Изграждане на Стратегия за утвърждаване на професионалния интегритет на съдиите и програма за задължително текущо обучение, което да обхване 2292-мата български съдии. В рамките на първия четиригодишен период от дейността на АЖСБ могат да бъдат установени стандартите, потребностите и практическите провокации към професионалния интегритет. Да бъдат разработени модули и ресурси за специализирани обучения, съобразени с добрите международни практики и характеристиките на българската съдебна система. Едновременно да се потърси отговор за причините за всяко съмнение за паралелно правосъдие и кариерно израстване, чрез т. нар. мрежи за влияние, задкулисие, схеми, в конфликт на интереси, неясни основи на изграждане на вътрешното убеждение. Да се обсъдят съществуващите модели за проверка на професионален интегритет, за да се изведе най-подходящият превантивен механизъм за българската съдебна система. Да се очертае обща визия за Стратегия, която да се предложи на вниманието на ВСС и на НИП. В собствената дейност на Асоциацията е необходима прозрачност при инициативите, партньорствата, финансирането и публичните позиции, както и ясно управление на възможни конфликти на интереси.
Всичко дотук би било същински принос към общата цел - да се утвърди съдът като независим, безпристрастен, справедлив.
Стратегическа цел
Подкрепа за независимо, компетентно и почтено упражняване на съдийската професия и за отговорното адаптиране на правосъдието към променящата се правна и технологична среда.
Основни направления за действие
1.  Съдебна независимост и върховенство на правото – професионален диалог и инициативи по въпроси, засягащи независимостта на съда, статута на съдията и качеството на правораздаването.
2.  Професионална етика и почтеност – проучвания, обучения и анализ на резултатите; разработване на самообучителни материали, съобразена с характеристиките на националната правна система; изследване на конструкцията „високи нравствено етични качества“; разработване на обективни критерии за разграничаване на етично от дисциплинарно нарушение; дискусии, дебати, съвместни срещи с професионални организации на прокурорите, адвокатите, НПО; обсъждане на практически дилеми, опит и добри практики; развитие на достъпните на сайта на АЖСБ бази ресурси и електронни възможности.
3.  Професионална компетентност и обмен – създаване на възможности за обмен на знания, съдебна практика и професионален опит, включително в областта на европейското и международното право.
4.  Дигитализация и изкуствен интелект – повишаване на дигиталната компетентност и развитие на практически и етични ориентири за отговорно използване на новите технологии.
5.  Европейско и международно професионално сътрудничество – използване на професионалните мрежи за обмен на знания, опит и добри практики.
Очакван резултат до 2030 г.
АЖСБ да се утвърди като активна професионална среда за обсъждане и обмен по въпросите на съдебната независимост, етиката и почтеността, професионалното развитие и технологичната трансформация на правосъдието. Да се представят на вниманието на етичните комисии, НИП, ВСС и ИВСС подготвените ресурси за обучение. Да бъде финализиран процесът по одобряване на Стратегията за утвърждаване на професионалния интегритет на съдиите и програма за задължително текущо обучение, бюджетирането на тяхното изпълнение и да е започнало прилагането им.
II. Устойчива и подкрепяща съдийска общност
Обосновка
Съдийската професия е свързана с висока степен на лична отговорност, интензивно интелектуално и емоционално натоварване и необходимост от ежедневно вземане на решения със значими последици за други хора. Продължителното въздействие на тези фактори може да се отрази както върху професионалното благополучие на съдията, така и върху устойчивото упражняване на професията.
Грижата за съдийското благополучие не противоречи на изискванията за професионална устойчивост. Напротив, способността за разпознаване и управление на професионалния стрес, наличието на колегиална подкрепа и достъпът до надеждна информация и подходящи ресурси са част от условията за дългосрочно качествено изпълнение на съдийската функция.
Към тази среда принадлежат и приемствеността между поколенията, възможностите за менторство и обмен на опит, както и търсенето на организационни и технологични решения, които облекчават рутинната работа, без да засягат същността и отговорността на правораздавателната дейност.
Стратегическа цел
Насърчаване на професионална култура, в която благополучието, устойчивостта, приемствеността и колегиалната подкрепа се разпознават като важни условия за качествено и независимо правораздаване.
Основни направления за действие
1.  Съдийско благополучие и превенция на професионалното прегаряне – инициативи за информираност, превенция и практическа подкрепа.
2.  Изследване на факторите и професионалните рискове, които влияят върху психическото и физическото благополучие на съдиите.
3.  Колегиална подкрепа, менторство и обмен между поколенията – развитие на доброволни форми за споделяне на професионален опит и подкрепа в различни етапи на професионалния път.
4.  Достъп до експертни знания и практически ресурси, свързани с професионалната устойчивост и качеството на живот.
5.  Организация на съдийския труд – обмен на добри практики и използване на подходящи технологични решения за по-добра организация на работата.
Очакван резултат до 2030 г.
Темата за съдийското благополучие да бъде трайно включена в професионалния разговор, а АЖСБ да развие устойчиви форми за информираност, превенция, менторство, колегиална подкрепа и обмен.
III. Съд и общество – доверие, диалог и правна култура
Обосновка
Доверието в правосъдието е свързано не само с качеството на съдебните актове, но и с разбирането на ролята на съда, принципите, върху които се основава правораздаването, и мястото на съдията в демократичното общество. Недостатъчното познаване на начина, по който функционира съдебната система, създава пространство за погрешни представи, опростени оценки и очаквания към съда, които не съответстват на неговата конституционна роля. Като форми на активен диалог за възстановяване на доверието в работата на съда ще разработим анкети, тестове, дигитална платформа за дебати и симулирани процеси. 
Съдиите притежават практически знания и професионален опит, които могат да бъдат полезни извън съдебната зала. Споделянето им по подходящ начин не означава участие в политически или обществени спорове, нито коментиране на конкретни производства. То може да допринася за правната култура, за разбирането на принципите на правосъдието и за формирането на отношение към правото като средство за защита на човешкото достойнство, свободата и отговорността.
Особено значение има работата с деца и млади хора. Срещата им с правото не следва да започва едва когато попаднат в съдебна процедура. Познаването на правата, отговорностите и последиците от собствените решения е част от гражданската култура и може да има превантивна стойност по отношение на рисково поведение, насилие, зависимости и други обществено значими проблеми.
Ангажираността на АЖСБ в тази област следва да се основава на професионалната компетентност на нейните членове и да се развива в партньорство с училища, университети, професионални и граждански организации и други институции, когато това допринася за постигането на уставните цели на Асоциацията.

Стратегическа цел
Утвърждаване на активна и отговорна връзка между съда и обществото чрез инициативи, които повишават правната култура, подобряват разбирането за ролята на правосъдието и използват професионалния опит на съдиите за превенция и обществено полезна дейност.
Основни направления за действие
1.  Правна култура и образование – разработване и подкрепа на инициативи, които представят по достъпен начин основните принципи на правото, функционирането на съдебната система, ролята на съдията и значението на съдебната независимост. 
2.  Работа с деца и млади хора – развитие на устойчиви формати за непосредствен контакт между съдии и млади хора по теми, свързани с правата, отговорността, закона и последиците от индивидуалния избор.
3.  Превенция чрез правна информираност – използване на практическия опит на съдиите при разработването на превантивни инициативи по обществено значими проблеми, включително зависимости, насилие, рисково поведение и престъпност сред младите хора.
4.  Разбираема комуникация за правосъдието – насърчаване на професионална и разбираема комуникация за функциите на съда, съдебната независимост, принципите на правораздаването и професионалните етични стандарти при ясно разграничаване между общественото образование и коментирането на конкретни висящи производства.
5.  Партньорства – изграждане на сътрудничество с образователни институции, професионални организации, граждански структури и други подходящи партньори за устойчиви инициативи в областта на правната култура и превенцията. Участие в разработване на учебната дисциплина „Юридическа етика“ и включването й в програмата на висшите учебни заведения по обучението за придобиване на квалификация юрист
Очакван резултат до 2030 г.
АЖСБ да утвърди устойчиви формати за работа с обществото и младите хора, основани на професионалния опит на съдиите, и да развие партньорска мрежа за инициативи в областта на правното образование, превенцията и обществената информираност.
Чрез тези дейности Асоциацията да допринася за по-доброто разбиране на ролята на съда и принципите на правосъдието и за изграждането на правна култура, основана на познаване на правата, лична отговорност и уважение към закона.
IV. Равнопоставеност и професионално развитие на жените съдии
Обосновка
Равнопоставеността не се изчерпва с численото присъствие на жените в съдебната система. Тя предполага реални и равни възможности за професионално развитие, участие в професионалния живот, достъп до обучение, международен обмен и лидерски роли.
Като професионална организация на жени съдии АЖСБ има естествена роля да създава пространство за обсъждане на факторите, които влияят върху професионалното развитие на жените, да насърчава обмена на опит и взаимната подкрепа и да подпомага активното им участие в националната и международната професионална общност.
Подкрепата може да има различно съдържание в отделните етапи на професионалния път – при навлизане в професията, при поемане на нови отговорности, в периоди на професионална или лична криза, както и при прехода след прекратяване на активната съдийска дейност.
Работата в тази област следва да се основава на установени потребности и обективни данни, а не на предварителни предположения за наличието или характера на неравенства.
Стратегическа цел
Насърчаване на равните възможности, професионалното развитие и пълноценното участие на жените съдии в професионалната общност и съдебната система.
Основни направления за действие
1.  Проучване и анализ на факторите, които подпомагат или затрудняват професионалното развитие и участие на жените съдии.
2.  Подкрепа в различните етапи на професионалния път чрез подходящи форми за професионален обмен, развитие и взаимопомощ.
3.  Менторство и обмен между поколенията.
4.  Насърчаване на професионалната видимост, лидерството и активното участие, включително чрез представяне и споделяне на професионален опит и постижения.
5.  Развитие на национални и международни професионални мрежи и обмен на добри практики.
Очакван резултат до 2030 г.
АЖСБ да изгради устойчива среда за професионална подкрепа и развитие на жените съдии и да разполага с по-добра фактическа основа за идентифициране и поставяне на въпросите, свързани с равните възможности в професията.
7. Хоризонтално направление: организационен капацитет
Обосновка
Постигането на стратегическите цели предполага устойчива организация, която може да мобилизира професионалния потенциал на своите членове, да планира и осъществява инициативи, да изгражда партньорства и да осигурява необходимите ресурси за дейността си.
Като нова организация АЖСБ следва едновременно да развива своята членска общност и да изгради работещи механизми за вътрешна комуникация, публично присъствие, управление на инициативи и проекти и финансова устойчивост. Този капацитет има обслужващ характер спрямо четирите стратегически приоритета и не представлява самостоятелна съдържателна цел.
Основни направления
1.  Развитие и активизиране на членската общност и привличане на нови членове.
2.  Ефективна вътрешна комуникация и възможности за участие на членовете според професионалния им интерес и конкретните инициативи.
3.  Развитие на сайта на АЖСБ като устойчива информационна, професионална и комуникационна платформа и поддържане на професионално публично присъствие.
4.  Национални и международни партньорства и участие в професионални мрежи.
5.  Развитие на проектен капацитет и привличане на разнообразни източници на финансиране при гарантиране независимостта на Асоциацията.
6.  Съхраняване на институционалната памет – систематизиране на разработените материали, резултатите от инициативите, партньорствата и натрупания организационен опит.
Очакван резултат до 2030 г.
АЖСБ да разполага с активна членска общност, устойчиви механизми за управление и комуникация, развита партньорска мрежа и достатъчен организационен и финансов капацитет за последователно изпълнение на своите цели.
8. Изпълнение, наблюдение и отчетност
Стратегията се изпълнява чрез годишни програми за дейността на АЖСБ, в които се определят конкретните инициативи, срокове, отговорности, партньорства, необходимите ресурси и очакваните резултати.
Годишното планиране следва да осигурява връзка между стратегическите приоритети, наличните ресурси и конкретните инициативи на АЖСБ, като същевременно запазва възможността Асоциацията да реагира на нововъзникнали потребности и възможности. При формирането на екипи се отчита доброволният характер на участието и готовността на членовете да се включват в конкретни инициативи и проекти.
Изпълнението на стратегията се проследява ежегодно във връзка с отчитането на дейността на Асоциацията. Оценката се основава както на количествени данни – проведени инициативи, участие, създадени материали и партньорства, така и на качествена обратна връзка за тяхната полезност и устойчивост. Индикаторите имат управленска, а не формална отчетна функция.
Управителният съвет извършва междинен преглед на изпълнението на стратегията през 2028 г. При съществени промени в професионалната, обществената или технологичната среда стратегическите направления могат да бъдат актуализирани по реда, предвиден в Устава.


Приложение № 1
Резултати от вътрешното проучване сред членовете на АЖСБ
Проучването е проведено през септември 2026 г. във връзка с разработването на Стратегията за развитие на АЖСБ за периода 2027–2030 г. В него участват 20 от общо 26 членове на Асоциацията – 76,9% от членския състав. Анкетата е анонимна. При тематичните въпроси участниците могат да посочват повече от един отговор, поради което процентите не формират сбор от 100%.
	Направление / отговор
	Брой
	%

	I. Независимост, почтеност и високи стандарти в правосъдието

	Дигитални компетентности и изкуствен интелект
	18
	90%

	Съдебна независимост, професионална етика и почтеност
	17
	85%

	Анализ и обмен на съдебна практика
	10
	50%

	Участие в дебата за правосъдието и върховенството на правото
	9
	45%

	Права на човека, достъп до правосъдие и уязвими групи
	5
	25%

	II. Съдийска общност, професионално развитие, благополучие и устойчивост

	Превенция на професионалното прегаряне и стреса
	14
	70%

	Психическо и физическо благополучие
	13
	65%

	Технологии за по-добра организация на съдийския труд
	13
	65%

	Менторство и обмен между поколенията
	10
	50%

	Колегиална подкрепа при професионални и лични кризи
	7
	35%

	Лидерство, комуникационни умения и личностно развитие
	3
	15%

	III. Съд и общество – доверие, диалог и публична ангажираност

	Диалог и комуникация между съда и обществото
	14
	70%

	Правна грамотност и разбиране за ролята на съда
	13
	65%

	Образователни инициативи с ученици и студенти
	12
	60%

	Превенция на зависимостите сред младите хора
	11
	55%

	Превенция на насилието и радикализацията сред младите хора
	6
	30%

	Проучвания на знанията, нагласите и доверието към съда
	3
	15%

	IV. Равнопоставеност, подкрепа и лидерство на жените съдии

	Международни контакти и обмен между жени съдии
	12
	60%

	Равни възможности за професионално и кариерно развитие
	12
	60%

	Подкрепа в различните етапи на професионалния път
	10
	50%

	Преодоляване на стереотипите за жените съдии
	9
	45%

	Видимост на професионалния опит и постиженията
	8
	40%

	Лидерство и активно участие на жените съдии
	6
	30%

	V. Организационно развитие, партньорства и международно сътрудничество

	Активна членска общност и привличане на нови членове
	12
	60%

	Партньорства с институции, университети и НПО
	11
	55%

	Проектна дейност и осигуряване на финансиране
	10
	50%

	Сайт и публично присъствие
	10
	50%

	Вътрешна комуникация и участие на членовете
	9
	45%

	IAWJ и други международни мрежи
	7
	35%



Готовност за лично участие
Отговорите показват предпочитание към гъвкаво включване според конкретната инициатива или проект, което следва да бъде отчетено при годишното планиране и формирането на работни екипи.
	Отговор
	Брой
	%

	В зависимост от конкретната инициатива или проект
	10
	50%

	„Съд и общество“
	8
	40%

	Съдийска общност и благополучие
	7
	35%

	Независимост, почтеност и качество на правосъдието
	5
	25%

	На този етап не мога да поема ангажимент
	5
	25%

	Равнопоставеност и професионално развитие на жените съдии
	4
	20%

	Организационно развитие и международно сътрудничество
	3
	15%

